એક માણસે સંતને પૂછ્યું કે, ગુસ્સાને કંટ્રોલ કરી શકાય ખરો? સંતે કહ્યું, આપણે કંઈક કંટ્રોલ ત્યારે જ કરવું પડે છે જ્યારે એ વધારે પડતું હોય. આપણે ક્યારેય એવું કેમ નથી પૂછતા કે શાંતિને કંટ્રોલ કરવી જોઈએ કે નહીં? ગુસ્સાનું કોઈ માપ નથી હોતું, ગુસ્સાની કોઈ માત્રા નથી હોતી. આટલો ગુસ્સો સારો અને આટલો ખરાબ એવું કેવી રીતે કહી શકાય? ઝેરનો પ્યાલો પીએ તો મરી જઈએ, થોડુંક ઝેર પીએ તો મરી ન જવાય, પણ એ નુકસાન તો કરે જ. આપણે કહીએ છીએ કે, ઝેરનાં પારખાં ન હોય. ગુસ્સાનાં પણ પારખાં ન હોય! ગુસ્સો આવતો હોય તો તેને કંટ્રોલ કરો, પણ ગુસ્સો ન જ આવે એવું કરશો તો એને કંટ્રોલ કરવાની ફિકર નહીં રહે.